Mint arról beszámoltunk, hiába kérte Észak-Macedónia a korrupció miatt elítélt volt miniszterelnökének kiadatását, a magyar bíróság ezt elutasította, így a Magyarországon menekültstátust kapott Nikola Gruevszki szabadon távozhatott a Fővárosi Törvényszékről.

A volt macedón politikus kiadatási tárgyalása csütörtökön délelőtt tíz órakor kezdődött, ahova rendőrök állították elő. Gruevszki baseballsapkában, ám elegánsan, napszemüveget viselve érkezett a bíróságra. Méghozzá nem is akármilyen napszemüveg volt a fején. Korábban a macedón sajtó cikkezett róla, hogy a volt miniszterelnök 2015-ben egy 60 ezer dolláros – mai árfolyamon számolva 17 millió forintos – szemüveget viselt nyaralásán.

Az egykori miniszterelnökről csütörtökön készült fotók tanúsága szerint ezúttal ismét ezt a meglehetősen drága luxusnapszemüveget viselte.

A Maybach márkájú szemüvegek közül Gruevszki a „Diplomat” vagyis diplomata névre keresztelt típust választotta ki magának.

Nikola Gruevszki 2006 és 2016 között volt az akkor még Macedónia nevet viselő Észak-Macedónia miniszterelnöke. Tavaly májusban két év letöltendő börtönbüntetésre ítélték hivatali visszaélés miatt. A bíróság azért találta bűnösnek, mert miniszterelnökként politikai befolyását latba vetve, törvényellenes módon vásárolt páncélozott luxusautót a kormány, de voltaképpen saját maga számára.

Az ügyészség további négy eljárást is indított ellene egyebek mellett hivatali visszaélés, választási csalás, bűnszervezetben való részvétel és közrend elleni bűncselekményre történő felbujtás miatt. Azonban az eljárások vége előtt a volt macedón kormányfő tavaly novemberben Magyarországra érkezett, ahol menekültstátust kért és kapott. Észak-Macedónia tavaly év végén kérte a politikus kiadatását, de az Interpol is elfogatóparancsot adott ki ellene.

Ugyanakkor a korrupció miatt elítélt volt kormányfővel Szijjártó Péter külügyminiszter is rendszeresen szokott találkozni saját minisztériumi irodájában.

Kiemelt kép: Marjai János / 24.hu